Josep Caparrós tornarà a ocupar l'alcaldia de Sant Carles de la Ràpita (Montsià) durant quatre anys més després d'aconseguir la majoria absoluta a les eleccions municipals d'aquest diumenge. Els republicans han sumat quatre regidors als sis que van aconseguir el 2015 i ja no dependran de pactes amb altres partits per poder governar. Junts per la Ràpita, que sota la denominació de CiU va arribar als cinc regidors i encapçalava l'oposició, n'ha perdut finalment dos. La formació independent Més Ràpita, encapçalada per l'antic candidat del PP, Pedro Hernández, reté els dos regidors que ja tenia. Després de patir baixes sensibles arran de conflictes interns per l'aplicació del 155 i les càrregues policials al municipi l'1-O, el PSC de Rosa Anglés ha aconseguit mantenir els dos escons tot i retrocedir fins la quarta posició. ERC ha aconseguit pràcticament la meitat dels vots vàlids emesos després d'un mandat que ha estat marcat, indubtablement, per la violenta repressió policial de la consulta de l'1-O a la població, on més de vuitanta veïns i veïnes van resultar ferits. Caparrós, que va reivindicar la dignitat del poble arran d'aquests fets, és l'únic alcalde de la demarcació de Tarragona que continua investigat per Fiscalia per la celebració de la consulta. L'habitualment fragmentat mapa polític local de Sant Carles de la Ràpita redueix, en aquesta ocasió, el nombre de forces polítiques que estaran representades al consistori. Finalment, el regidor de Solidaritat que concorria ara amb el nom de la Ràpita per la República, Àlex Cervera, no repetirà al consistori. Tampoc Movem la Ràpita, com a hereva d'ICV, que el 2015 va obtenir un regidor, tindrà finalment representació. C's i Podem, que concorrien per primer cop, també es quedaran fora.

Summary: El republicà Josep Caparrós aconsegueix la majoria absoluta a Sant Carles de la Ràpita


Els Bombers de la Generalitat han donat per estabilitzat poc després de les vuit d'aquest matí l'incendi de Vallbona de les Monges (Urgell). Els Agents Rurals calculen que l'incendi ha afectat una superfície de 789 hectàrees. D'aquestes, un 59,72% són conreus, un 22,94% arbrat, 16% matollar i un 1,22% pastures. Aquest matí s'han començat a enlairar set mitjans aeris a la zona de l'incendi. El conseller d'Interior, Jordi Jané, ha explicat que s'estan investigant les causes d'aquest incendi però ha apuntat que no semblen originades per una cigarreta mal apagada.  Jané, que es troba a la zona de l'incendi on s’ha reunit amb els comandaments de Bombers, de la resta de cossos d'emergència i autoritats municipals, ha recordat que aquest dimecres es registra la punta d'una onada de calor i es produiran tempestes amb llamps.  A la zona de l'incendi hi ha desplaçats set mitjans aeris i cinquanta dotacions terrestres. Al llarg de la nit passada, els bombers han repassat tot el perímetre de l'incendi, sense que hi hagi hagut cap represa. No obstant, encara hi ha zones on encara hi ha força fumaroles, principalment a causa d'algunes bales de palla que continuen cremant. Els Bombers han apuntat que no hi ha risc per a les poblacions de Nalec i Rocafort de Vallbona, on ja s'ha aixecat l'ordre de confinament.   L'estabilització de l'incendi permetrà redistribuir recursos, un aspecte molt important de cara a les pròximes hores, segons han indicat els Bombers, en una nova jornada de l'onada de calor.  Segons la darrera actualització de dades dels Agents Rurals, el perímetre afectat per l'incendi és de 789 hectàrees, dins el qual hi ha petites zones que no han cremat. D'aquestes, un 59,72% són conreus, un 22,94% arbrat, 16% matollar i un 1,22% pastures. Per municipis afectats, a Ciutadilla han cremat 158,77 hectàrees, a Nalec 472,83, a Sant Martí de Riucorb 136,29 i a Vallbona de les Monges 21,79 hectàrees. Els Bombers recorden que en aquest incendi els pagesos de la zona han col·laborat activament en les darreres hores, llaurant els camps per evitar que el foc tingués més vegetació per cremar i facilitant, d'aquesta manera, que els bombers poguessin aturar l'avenç de les flames.

Summary: Estabilitzat l'incendi de Vallbona de les Monges, que ha afectat 789 hectàrees


Un 44,3% dels assalariats percep una alta tensió al seu lloc de feina arran de la crisi sanitària provocada per la covid-19, segons una enquesta feta per Comissions Obreres (CCOO) i la Universitat Autònoma de Barcelona (UAB). La dada duplica el percentatge del 2016, de manera que els investigadors de l'estudi avisen que la tensió laboral i la inseguretat són "l'epidèmia que pot venir després de la covid". El sondeig, fet a més de 20.000 assalariats entre el 29 d'abril i el 29 de maig, també constata que un 68% dels treballadors té por d'infectar-se quan va al lloc de feina o de convertir-se en transmissor de la malaltia. Al mateix temps, l'enquesta recull que un 75% dels assalariats tem no trobar una nova feina si ara perdés la que té.

Summary: Més del 44% dels treballadors senten alta tensió al lloc de feina arran de la covid-19, el doble que fa quatre anys


El secretari general del PP, Teodoro García Egea, ha tancat la porta a una futura abstenció dels populars en cas que el líder del PSOE, Pedro Sánchez, torni a intentar ser investit president del govern espanyol properament. "El PP no pot ser sinó l'alternativa", ha sentenciat el dirigent popular en una roda de premsa després del debat d'aquest dijous, en què Sánchez ha fracassat. García Egea ha assegurat que el govern del PSOE està "tan deteriorat" que ni tan sols Sánchez ha recollit els vots que va obtenir el 2018 amb la moció de censura a l'aleshores president espanyol, Mariano Rajoy. És per això que creu que el dirigent socialista "no té credibilitat".

Summary: El PP es tanca a una futura abstenció per facilitar el govern a Sánchez


L'estació d'esquí de Baqueira Beret estrenarà la temporada amb 155 quilòmetres esquiables repartits en 2.166 hectàrees, 4 quilòmetres més que la temporada anterior. Amb aquesta remodelació Baqueira Beret passa a tenir 103 pistes abalisades i un freeride únic al sud d'Europa. Per facilitar el reconeixement de la dificultat i ajudar en l'elecció de les pistes, Baqueira Beret ha adoptat enguany la senyalització internacional que consisteix a classificar els traçats per diamants. L'estació també ha ampliat i modernitzat el sistema de producció de neu. Aquesta temporada s'ha equipat la part baixa de la Pleta del Duc i la connexió de Bonaigua fins Peülla (Pallars) amb 18 nous productors de neu. Diamants en pistes Així, en el nou mapa de pistes, traçats com Orri de Tredòs, Passarells i Gallina apareixen amb doble diamant negre i definides com de "dificultat extrema". La resta de 13 negres de l'estació apareixen amb un sol diamant negre i definides com a "pista molt difícil". Els itineraris fora-pista Lacs Clot der Os, Escornacrabes i Deth Lac de Baciver estan marcats amb dos diamants negres amb fons groc. Finalment, les 39 pistes vermelles de l'estació vénen classificades amb un diamant d'aquest color i una llegenda que indica "difícil" .. definides amb doble diamant dificultat (antigament qualificada com negra). Tres noves màquines trepitja-pistes Per a la preparació i manteniment òptim dels 150 quilòmetres de traçats, Baqueira Beret disposa d'un parc de 14 màquines trepitja-pistes tres de les quals són de nova adquisició. Totes elles estan equipades amb un sistema GPS per a un millor rendiment i una total seguretat dels conductors.

Summary: Baqueira Beret arribarà aquesta temporada als 155 quilòmetres esquiables repartits en 2.166 hectàrees


L’exconseller de Cultura de la Generalitat, Lluís Puig, ha estat nomenat director del Programa per al desenvolupament de projectes culturals d’àmbit internacional, segons informa el Departament de Cultura aquest dijous. El Programa, la creació del qual es va aprovar en el darrer Consell Executiu, forma part d’un dels objectius del Govern en la internacionalització de la cultura catalana. Segons el seu decret de creació, la direcció del Programa correspon “a un director amb caràcter eventual d’assessorament especial”, que actua sota la coordinació i supervisió de la consellera de Cultura, Laura Borràs. A efectes retributius, Puig percebrà l’equivalent a un secretari general. “Lluís Puig és una persona amb una llarga trajectòria i podrà aportar la seva dilatada experiència en l’àmbit de la gestió cultural”, destaquen des de la conselleria.

Summary: Lluís Puig dirigirà el Programa per al desenvolupament de projectes culturals d'àmbit internacional


La 16a edició de la Neteja de Fons Marí de Platja d'Aro (Baix Empordà) ha servit per treure més de mitja tona de brossa de la Platja Gran, a la zona del port. En total han estat prop d'una vuitantena de submarinistes voluntaris els que han participat en aquesta activitat que el regidor d'Esports i Serveis de la localitat, Joan Botellé, considera "important" perquè ajuda a "conscienciar la ciutadania de mantenir l'entorn". Entre els objectes que han sortit de l'aigua s'hi ha trobat llaunes, plàstics, ferros, una àncora i fins i tot un carro de la compra. Botellé destaca que la neteja es fa cada dos anys perquè "afortunadament el fons marí està prou net". "Les primeres edicions es feien anualment perquè es treia molta brossa, ara hem aconseguit tenir la platja neta", remarca Boteller.

Summary: Treuen més de mitja tona de brossa en la 16a Neteja del Fons Marí de Platja d'Aro


La Direcció General d'Atenció a la Infància i l'Adolescència (DGAIA) preveu que al llarg d'aquesta setmana menors estrangers no acompanyats que arriben a Catalunya ja no hagin de dormir a les comissaries dels Mossos d'Esquadra, com ha passat en els darrers dies, amb l'obertura de dos centres d'emergència dels sis que es van anunciar. Concretament, la DGAIA treballa perquè un equipament d'emergència de 50 places entri en funcionament a la ciutat de Barcelona aquest dijous i per obrir-ne un altre a Lleida abans del cap de setmana. La directora de la DGAIA, Georgina Oliva, ha assenyalat que "possiblement" aquesta nit encara alguns joves migrants sols hagin de dormir en comissaries, després que en la passada ho fessin una seixantena. "Hem obert vint places al cap de setmana i vint més aquest dimarts. El ritme d'arribada no ens permet fer correctament aquest drenatge i per tant hem d'intensificar esforços", ha afirmat Oliva.

Summary: La DGAIA preveu solucionar aquesta setmana la situació dels menors estrangers a les comissaries amb dos nous centres


El plenari de BComú ha donat llum verda aquest divendres a que l'alcaldable de BComú, Ada Colau, presenti la seva candidatura a la investidura del 15 de juny. Després que la Coordinadora de l'organització proposés que Colau opti a la reelecció, les bases que participen activament en l'organització han avalat amb 457 vots a favor i només 27 en contra aquesta decisió, que permetria Colau tornar a ser l'alcaldessa sempre que aconseguís el suport de 21 regidors -11 més dels que té BComú- el pròxim 15 de juny. La proposta de la Coordinadora ratificada pel plenari aposta per "fer un pas endavant" per "mantenir viva la possibilitat d'un govern tripartit" liderat pels comuns davant els "vetos creuats" de PSC i ERC.  Malgrat que el plenari el formen unes 2.000 persones, només 350 persones han pogut participar en el debat en omplir l'aforament de la sala del al Centre Cívic La Sedeta on s'ha celebrat el plenari, que ha dura unes dues hores. Així, 484 persones han votat en el plenari. Les que estaven a la sala ho han fet a mà alçada, mentre que les que han quedat fora ho han fet a través d'una urna.

Summary: Les bases de BComú avalen que Colau presenti la seva candidatura a la investidura


Els alcaldes de Sant Climent Sescebes i Espolla s'han reunit aquest migdia amb el coronel de la base militar després que alguns projectils disparats des de la base han impactat dins de finques privades. La reunió ha servit per arrencar diversos compromisos als militars. Per una banda, aixecaran una tanca a tot el perímetre de la zona de caiguda de projectils per tal d'evitar que senderistes, ciclistes o caçadors puguin entrar a una zona perillosa. A més, rebaixaran un quilòmetre l'abast dels projectils per evitar que caiguin fora del terreny militar. I també enviaran experts en explosius per retirar els projectils caiguts a les finques privades. El coronel s'ha disculpat pels incidents i ha dit que les mesures es prendran de manera "urgent".    La setmana passada una veïna d'Espolla va veure com tot un seguit de projectils disparats de la base militar de Sant Climent Sescebes li impactaven a prop de casa. Un d'ells, només es va quedar a 100 metres de la seva masia. En els darrers dies, els veïns han trobat més d'una dotzena d'impactes, arbres trencats i nombrosos casquets de morter dispersos per la muntanya. Per això, han demanat als ajuntaments d'Espolla i Sant Climent Sescebes que intercedeixin i demanin explicacions als militars.  Aquest migdia els dos batlles s'han reunit amb el coronel de la base militar, Rafael Morenza, a qui han reclamat que hi posi mesures. Segons ha explicat l'alcaldessa de Sant Climent, Olga Carbonell, el coronel s'ha disculpat en diverses ocasions (a la reunió hi havia la veïna que va patir la caiguda dels projectils) i ha assegurat que estudiaran què ha passat.  "Són els primers interessats en posar-hi remei, són conscients de la gravetat dels fets que han posat en perill la integritat física de les persones", ha reconegut Carbonell. Segons els ha traslladat el coronel, hores d'ara desconeixen què ha passat i si s'ha tractat d'un error humà o d'algun defecte en l'artilleria disparada. Per això, ha assegurat que faran informes per determinar la causa dels incidents. Tres compromisos  Segons han explicat els alcaldes, el coronel s'ha mostrat disposat de posar fil a l'agulla i solucionar el problema. Aquesta voluntat s'ha materialitzat en tres compromisos concrets. Per una banda, el Ministeri de Defensa farà un tancat a l'entorn de la zona de caiguda de projectils. D'aquesta manera, s'evita que els senderistes o ciclistes que passen per aquesta zona –on només hi ha alguns trams amb una tanca de filferro malmesa- entrin dins uns terrenys on ha pogut caure artilleria que no ha explotat.  Aquest tancat també posarà solució a un altre problema que es viu al poble i que afecta als caçadors. A tocar dels terrenys militars hi ha un espai d'aprofitament cinegètic on els caçadors del poble hi van sovint. Una part d'aquests terrenys pertany a la zona de caiguda d'artefactes i els caçadors hi podien entrar amb el perill que això suposa. Per tant, amb aquesta tanca se'ls garanteix que poden seguir amb la seva activitat però amb una seguretat major. El segon compromís és el de rebaixar un quilòmetre l'abast dels projectils que disparin. Segons remarquen els alcaldes, els terrenys militars ocupen 1.450 hectàrees i, per tant, consideren que els militars poden "filar més prim" i disparar a distàncies més curtes que no posin en perill els terrenys privats que hi ha al voltant.  Per últim, també s'han compromès a enviar especialistes en desactivació d'explosius a les finques on els propietaris documentin que tenen restes d'artilleria (hagi explotat o no). Segons ha detallat Carbonell, alguns particulars tenen restes de projectils que daten del 1973. Per tant, es retiraran tant els artefactes que van impactar la setmana passada com aquells que fa anys que són a les finques.  El gos de la veïna afectada apareix a Pamplona La veïna d'Espolla afectada pels bombardejos, Salomé Wimille, no només va haver de patir la caiguda de projectils a prop de casa seva sinó que les maniobres dels militars van coincidir amb la desaparició del seu gos, de raça border collie.   La dona va perdre de vista el gos durant els bombardejos del passat dia 4 i l'animal ha aparegut a Pamplona, ciutat d'on provenien els efectius que van fer les maniobres aquell mateix dia.El coronel de la base s'ha compromès a retornar el gos a la propietària i a pagar les costes del transport.  Actuacions "urgents" Segons el compromís del coronel, aquestes mesures ja s'han començat a tramitar i compten amb el vistiplau del tinent general de la regió. El compromís dels militars és començar a aixecar la tanca a principis del 2016 i enviar els especialistes en explosius tan bon punt els propietaris donin la seva autorització per entrar als seus terrenys.  Els veïns, però, malfien dels compromisos. Alguns asseguren que aquest compromís també el va assumir per escrit l'antic coronel de la base l'any 2013 però que no es va fer res. De fet, l'actual màxim responsable de la base de Sant Climent, Rafael Morenza, deixa el càrrec en els pròxims tres mesos.  Els alcaldes han demanat una reunió amb el seu successor perquè els compromisos no quedin en paper mullat.

Summary: Defensa farà un tancat a la zona militar i rebaixarà en un quilòmetre l'abast dels projectils per evitar nous incidents


Pedro Sánchez ha exigit des de Valladolid que "d'aquí a diumenge" hi hagi canvis a l'acord entre Brussel·les i Londres pel Brexit si no es vol que Espanya exerceixi la seva capacitat de veto. El punt de desacord és Gibraltar, i en concret l'article 184 de l'acord que, a parer del president del govern espanyol, "posa en qüestió la capacitat d'Espanya per negociar amb el Regne Unit el futur de Gibraltar". Sánchez ha considerat que aquest punt "no és acceptable". El president ha explicat en una roda de premsa posterior a la cimera amb el seu homòleg portuguès, António Costa, que ha demanat a la Comunitat Europea i a Londres que siguin "conscients" que aquest punt és "essencial" per al govern espanyol. "Som un govern proeuropeista", ha explicat Sánchez per afegir que, precisament per això, l'executiu estatal se sent "contrariat" per l'acord entre Brussel·les i Londres per al Brexit. Per això el president estatal ha estat molt clar, i ha advertit als altres dos actors de la partida, que si "d'aquí a diumenge" no s'atenen les demandes espanyoles, s'exercirà la capacitat de veto. "Aquesta és una qüestió que afecta l'essència del nostre país, de la nostra nació", ha reiterat Sánchez. A més, el president espanyol ha reclamat participar a la negociació, i ha posat com a exemple de l'actitud "positiva" de l'executiu a l'entorn del futur de Gibraltar els acords que Madrid i Londres han assolit avui sobre el penyal, que afecten el "dia a dia" de la gent que transita entre els dos territoris, principalment per qüestions laborals. "Per tant tenim una actitud positiva, però ho hem de fer nosaltres amb el Regne Unit. Només nosaltres i tan sols nosaltres. Si això es posa en dubte, en aquest cas per part del Regne unit, Espanya no podrà votar l'acord de retirada ni la declaració política futura", ha advertit Sánchez.

Summary: Sánchez exigeix canvis a l'acord pel Brexit "d'aquí a diumenge" o Espanya exercirà la capacitat de veto


Freixenet estarà dirigida a partir d’ara per una nova comissió executiva formada per tres representants de les tres branques de la família Ferrer (els Ferrer Noguer, els Hevia Ferrer i els Bonet Ferrer). El consell d’administració celebrat aquest dimecres ha aprovat rellevar Pedro Ferrer com a Conseller Delegat i crear un nou òrgan de direcció mancomunada, integrat pel mateix Pedro Ferrer, i també per Enrique Hevia –vicepresident financer- i Eudald Bonet. El canvi a la direcció de Freixenet no afecta els càrrecs que ocupen José Ferrer com a president d’honor i Josep Lluís Bonet, que es manté com a president de la companyia. Mentrestant, les tres famílies mantenen negociacions per modificar l’accionariat, i apunten que es manté “aturada” l’oferta de Henkell per adquirir part de la companyia. La modificació en l’òrgan executiu de Freixenet per convertir la direcció en un càrrec mancomunat s’ha aprovat al final d’un any 2016 marcat per les negociacions internes i externes per modificar l’accionariat de la marca capdavantera en el sector del cava. La companyia ha reconegut que compta amb una oferta ferma de Henkell per comprar part de les accions, però a hores d’ara les converses es troben “aturades”.  Des de l’inici de les negociacions, Josep Lluís Bonet ha assegurat que l’objectiu de Freixenet és preservar l’estructura familiar –des de la seva fundació, la companyia no ha comptat mai amb capital extern-, i ha garantit que entre els Ferrer Nogué, els Hevia Ferrer i els Bonet Ferrer hi ha imperat sempre una bona “harmonia”.

Summary: Freixenet modifica el sistema de direcció i crea un nou òrgan format per representants de les tres branques familiars


El vicepresident del Govern i president d'ERC, Oriol Junqueras, ha criticat que quan el govern espanyol diu que el referèndum no es pot celebrar el que està dient és que l'opinió dels catalans "els importa un rave". Junqueras s'ha mostrat convençut que la gent preferirà deixar el seu futur "en les seves pròpies mans" que no pas en mans d'aquells "que cada dia s'esforcen en demostra que no els importa allò que fan els catalans". "Ens ho demostren quan ens diuen que la nostra opinió no la volen escoltar", ha afirmat. El vicepresident ha dit aquestes paraules en el marc del primer acte de la precampanya del 'sí' al referèndum de la seva formació a Barcelona a través de la qual s'ha convidat als comuns i els partidaris del 'no' a lluitar també perquè la consulta es pugui celebrar perquè la voluntat de votar és "més important que el 'sí' o el 'no'". Junqueras ha estat l'encarregat de tancar el primer acte de la precampanya pel 'sí' que la seva formació va encetar la passada mitjanit i que s'ha celebrat al barri del Poblenou de Barcelona acompanyat del líder d'ERC a la capital catalana, Alfred Bosch, i alcaldes republicans de l'àrea metropolitana, com el de Sabadell (Vallès Occidental), Juli Fernàndez; i la de Sant Vicenç dels Horts, Maite Aymerich.  El president d'ERC ha defensat el referèndum com la millor eina per tal que els catalans puguin expressar la seva opinió. Ha defensat que tant els càrrecs del seu partit amb responsabilitats als municipis com el Govern treballa per donar resposta a les necessitats del catalans i, a la vegada, per conèixer la seva opinió a través de la consulta. Per això, s'ha mostrat convençut que la gent preferirà deixar el seu futur en mans d'aquells que amb les seves decisions "demostren que els estimen" i no pas en mans d'aquells "que cada dia s'esforcen en demostrar que no els importa" el què fan o què volen.   "Ens ho demostren cada dia quan ens diuen que la nostra opinió no la volen escoltar iq eu no ens la volen deixar expressar perquè quan diuen que no ens volen deixar votar ens estan dient que la nostra opinió els importa un rave", ha declarat.  Per contra, ha dit que als independentistes els importa tant l'opinió de tots que volen donar-los "totes les oportunitats" perquè puguin expressar-la, també als partidaris del 'no' a la independència. "Atès que el que ens importa és l'opinió de la gent, tots aquells que volen votar 'no' són dels nostres i nosaltres d'ells perquè compartim amb ells una cosa més important que el 'sí' o el 'no': la voluntat de votar", ha declarat. En aquest sentit, ha dit que s'ofereixen a tots aquells que voldrien votar 'no' assegurant que els ajudaran a que puguin votar. "I els demanem que ens ajudin perquè els que volem votar 'sí' poguem votar", ha afegit., al temps que ha defensat que és aquesta la forma de decidir el "futur col•lectiu".  Bosch insta Colau a obrir els col•legis Amb aquest missatge, Bosch ha recordat que al referèndum també s'hi podrà votar 'no' a la independència i ha emplaçat els comuns i directament l'alcaldessa de Barcelona, Ada Colau, "que estigui al costat de la democràcia inequívocament". En aquest sentit, li ha reclamat que "obrir els col•legis" el dia de la consulta. "Sé que tu també vols votar i que es voti, acompanya'ns", li ha demanat. El republicà ha dit que a ERC són "abans demòcrates que independentistes" i ha fet una crida a aquells "que tenen clar qeu són abans demòcrates que gent del 'no'".  Bosch ha defensat que a Barcelona és especialment necessari defensar el 'sí' al referèndum ja que és la forma d'aconseguir la "plena capitalitat". Ha assegurat que votar 'sí' significa apostar per aquesta capitalitat i votar 'no' vol dir mostrar-se a favor que sigui Madrid qui la tingui. "Barcelona 'si', Madrid 'no', diguem-ho clar", ha dit.

Summary: Junqueras: "Quan diuen que no ens volen escoltar ni deixar votar, estan dient que la nostra opinió els importa un rave"


Unes 7.500 persones segons la Guàrdia Urbana han recorregut aquest dijous al migdia els carrers de Barcelona per exigir la derogació de la LOMCE i la reversió de les retallades. Sindicats, estudiants i famílies de totes les etapes educatives estaven cridats a mobilitzar-se a nivell estatal per reclamar un nou pacte social per a l'educació que inclogui tots els agents de la comunitat educativa. Amb el lema 'Per la cohesió social, ni LOMCE ni retallades' la marxa ha reunit sobretot estudiants i ha transcorregut sense incidents. La jornada de vaga ha tingut un seguiment molt desigual, i segons dades del Departament d'Ensenyament de dos quarts de cinc de la tarda, només un 2,75% dels mestres i professors l'han secundada. (S'ha actualitzat la xifra de seguiment de la vaga entre el professorat)

Summary: ACTUALIZACIÓ:7.500 persones es manifesten contra la LOMCE i les retallades a Barcelona


Els Mossos d'Esquadra van detenir el passat 29 d'abril a Sant Cugat del Vallès (Vallès Occidental) un home de 45 anys i veí de Barcelona quan robava a l'interior d'un habitatge del municipi. Els fets van tenir lloc als volts de les cinc de la tarda quan els mossos van rebre l'avís d'un possible robatori. En arribar al lloc indicat, els agents van comprovar com la porta d'un pis de la primera planta de l'edifici estava forçada i bloquejada. En accedir al domicili pel balcó del pis veí, els policies van localitzar el lladre amagat a la cuina amb una bossa amb eines de les que s'utilitzen per forçar panys de portes i diversos rellotges i joies tirats per terra. També van constatar que hi havia diverses habitacions regirades i calaixos oberts. A banda d’aquests fets, l’arrestat duia les claus d’un vehicle robat que estava estacionat a l’exterior de l'edifici que, posteriorment, es va retornar al seu propietari.  L’arrestat va passar a disposició judicial l’1 de maig i el jutge en va decretar llibertat amb càrrecs

Summary: Detenen 'in fraganti' un home quan estava robant a l'interior d'un pis de Sant Cugat del Vallès


Amb un concert encara pendent, el dels britànics 'The Waterboys' del pròxim 11 de juliol, el Teatre-Auditori de Sant Cugat del Vallés tancarà la temporada 2017-2018 amb 110.845 espectadors. D’aquests, 56.010 han gaudit de la programació estable, 10.569 dels festivals de referència: Petits Camaleons, el Festival Nacional de Poesia i Sant Cugat Fantàstic i 21.339 de la programació Off. Pel que fa als espectacles de la programació educativa, s’ha registrat una assistència de 22.927 participants i espectadors als diferents programes d’Escoles a Escena, Cantània, El Petit Liceu, Tots Dansen, Five Days to Dance, la Cantata de Sant Cugat i Scrooge, entre d’altres.  Pel que fa a la temporada estable, ha ofert 83 espectacles amb un total de 101 funcions, sense comptar el Festival Petits Camaleons, amb un índex d’ocupació del 81%. D'altra banda, el Teatre-Auditori Sant Cugat es prepara per celebrar els seus 25 anys d’existència, els complirà el 25 de setembre, amb tot un programa d’actes dedicat a l’aniversari.

Summary: El Teatre-Auditori de Sant Cugat del Vallés tanca la temporada amb més de 110.000 espectadors


La flota de la companyia tonyinaire Balfegó de l'Ametlla de Mar (Baix Ebre) salparà aquest divendres per iniciar la campanya de pesca de túnids al calador balear. Com en anteriors campanyes, enguany, als dos vaixells de cerca de Balfegó (La Frau i Tio Gel Segon), s'uneixen dues embarcacions espanyoles amb base a l'Ametla de Mar (Leonardo Brull Segon i Gepus) i cinc més de nacionalitat francesa. La flota es completarà amb catorze embarcacions auxiliars. Es preveu que la campanya de pesca de tonyina roja de Bafegó generi fins a dos-cents llocs de treball directes. El termini per capturar la quota assignada, enguany de 1.650 tones de túnids, és d'un mes, fins al 24 de juny, però en els últims anys s'ha assolit amb només quatre dies.  Aquest 2017 és el darrer any en què s'ha programat un augment del 20% en la quota d'aquest túnid – en total s'arribarà a les 23.000 tones capturades, 13.500 de les quals, aproximadament corresponen a la Unió Europea, i 4,240 a la flota espanyola-. Aquest percentatge anual es ve incrementant des del 2014, d'acord amb l'ICCAT (la Comissió Internacional per a la Conservació de la Tonyina de l'Atlàntic, en les seves sigles en anglès). La pròxima revaluació de quotes s'ha de fer al mes de novembre, a Marràqueix. El grup Balfegó ha remarcat que la quota segueix sent inferior a les 28.00 tones que es podien pescar el 2006 quan es va establir el pla de recuperació d'aquesta espècie. La companyia tonyinaire confia que la propera trobada de l'ICCAT aclareixi la quantitat d'estoc de reproducció que hi ha a l'Atlàntic i al Mediterrani per pactar un augment de les quotes per sobre del 20%.

Summary: La companyia Balfegó comença la pesca de tonyina roja divendres amb una quota de 1.650 tones


Alcaldes de la Catalunya central s'han concentrat aquesta tarda a l'estació de Renfe de Manresa per exigir solucions a l'R4. El col·lectiu, ha explicat el president del Consell d'Alcaldes del Bages, Ferran Estruch, no descarta emprendre "accions legals" si, en el termini de 15 dies, el Ministre de Foment no rep als alcaldes i posa sobre la taula un calendari concret d'execució de les actuacions previstes a la línia R4. A més, exigeixen una investigació, si cal "independent" que esclareixi les raons del sinistre de Castellgalí. Estruch recorda que els alcaldes porten des del 2002 reclamant inversions a l'R4. "No ha arribat res i ja estem farts", ha dit. Alcaldes del Bages, Berguedà, Solsonès i Moianès s'han concentrat aquesta tarda a l'estació de Renfe de Manresa. Acompanyats de representants del teixit associatiu i econòmic de la comarca, han volgut mostrar que malgrat els colors –n'hi havia del PDeCAT, ERC, CUP i PSC- estan tots d'acord en "exigir" les inversions pendents a l'R4. Ferran Estruch, president del Consell d'Alcaldes del Bages i del Consorci Viari de la Catalunya Central, ha estat l'encarregat de llegir un manifest en el qual han exigit al Minsiteri de Foment un calendari concret d'execució de les actuacions previstes a la línia R4, que en el cas del tram que afecta la Catalunya Central tindrien un cost de 350 ME. "És un greuge històric que fa anys que patim", ha dit Estruch, que ha qualificat la situació d' "inadmissible". El representant dels alcaldes ha recordat que els batlles porten des del 2002 exigint "les inversions promeses que afecten la seguretat de les persones". El col·lectiu, que fa dos mesos que va demanar al ministre de Foment, José Luis Ábalos, solucions i encara no ha rebut resposta, alerta que si en 15 dies no dona data per a una trobada en la qual es posin damunt de la taula el calendari d'actuacions, prendran cartes en l'assumpte. "No descartem cap mobilització ni accions legals", ha dit Estruch, que ha assegurat que els serveis jurídics del Consell Comarcal ja estudien quines accions legals podrien emprendre. Paral·lelament, ha explicat Estruch, es reuniran "amb tots els grups parlamentaris del Congrés per exigir solucions conjuntes que obliguin a invertir". Investigació "a fons" Els alcaldes també reclamen que s'investigui "a fons i si cal de manera independent" l'accident de Castellgalí. "Aquí no quadren moltes coses", ha assegurat Estruch, que ha apel·lat al fet que el sindicat de maquinistes hagi exigit que no s'obri el tram de línia per "manca de seguretat". Per aquesta raó, ha dit, cal saber exactament "que és el que va passar", "La gent té por" La protesta ha comptat amb l'assistència, també, de l'alcalde de Vacarisses, Toni Masana. En declaracions a l'ACN, l'alcalde ha insistit en el fet que és prioritari actuar en l'R4. "Fa dos dies de Vacarisses i ara això", ha lamentat, tot assegurant que la gent "té por d'agafar el tren". "Som menys competitius" Entre els assistents a la concentració hi havia el president de la PIMEC a la Catalunya central, Esteve Pintó, que ha recordat que malgrat que el primordial és la seguretat de les persones, les mancances en infraestructures que pateix la Catalunya central "afecta la seva competitivitat". "Això és el cul del món", ha denunciat Pintó, tot recordant el fet que a banda del dèficit ferroviari, el Bages té "la carretera més mortífera i l'autopista més cara". "Necessitem gent i venir aquí és perillós", ha assegurat. També el president de la Cambra de Comerç de Manresa, Pere Casals, ha criticat que l'R4 és "una línia del segle XIX, amb infraestructura del XX i en ple segle XXI". "El món ha evolucionat i ens sentim que ens han deixat de banda", ha afegit. El secretari de CCOO a la Catalunya Central, Carles Manzanares, també ha volgut recordar que l'R4 és "l'única alternativa de transport públic" per a molts treballadors i estudiants.

Summary: Els alcaldes de la Catalunya central s'uneixen per exigir solucions a l'R4


Alguns dels principals accessos al recinte del Mobile World Congress (MWC) estaran protegits per primera vegada amb mesures físiques de seguretat. Concretament, a la porta 1, situada al carrer de les Ciències, s'instal·laran pilones, mentre que a l'accés 4, al carrer de la Botànica, estarà protegit per tanques de formigó, conegudes com New Jersey. El portaveu dels Mossos d'Esquadra, l'intendent Xavier Porcuna, ha explicat que el dispositiu de seguretat és "ampli" i de "gran abast" i ha assenyalat que va més enllà dels recintes firals i abasta tot l'"àmbit d'influència del congrés", com per exemple les activitats paral·leles a la cita i la mobilitat dels partcipants. Per això s'incrementarà la seguretat en el transport, com el metro o els Ferrocarrils de la Generalitat. Una altra novetat és que el Centre de Coordinació (CECOR) estarà integrat al recinte firal de Gran Via. (Aquesta notícia substitueix la publicada a les 14.12 hores. Les pilones i tanques de formigó s'instal·laran a dos dels accessos, no a tots els principals com dèiem anteriorment. La notícia original ja ha estat modificada)

Summary: ANUL·LA L'ANTERIOR:Pilones i tanques de formigó protegiran per primera vegada alguns dels accessos al Mobile World Congress


El Teatre Romea acull des d’aquests dimecres i fins l’1 de maig la historia dels dos símbols més representatius de l’amor i el poder: ‘César & Cleopatra’, dirigida per Magüi Mira i escrita per Emilio Hernández. Carolina Yuste encarna Cleopatra quan és jove, mentre que Ángela Molina –que s’estrena als escenaris barcelonins- assumeix el seu paper en la maduresa, i Emilio Guitiérrez Caba i Ernesto Arias interpreten a l’emperador romà. La parella recorda els moments que van viure fa més de dos mil anys  i debaten sobre el que ha passat al món des de la seva mort. Així, es configura com un “joc”, un “combat a quatre” en què les figures eternes i reals d’aquests dues històrics personatges es troben a l’escenari per presentar quatre personalitats diferents però amb “molta química”, ha destacat Mira.

Summary: El Teatre Romea acull ‘César & Cleopatra’, una historia d’amor i poder


El president de Ciutadans, Albert Rivera, ha criticat el líder del PSOE, Pedro Sánchez, per haver descartat que el PSC investeixi la candidata del partit taronja al 21D, Inés Arrimadas, com a presidenta.  "El senyor Sánchez prefereix pactar amb nacionalistes que amb constitucionalistes. Ciutadans sí que sumarà amb els constitucionalistes", ha afirmat Rivera. En aquesta línia, Rivera ha "obert la porta" als votants que veuen que el PSOE "tornarà a caure amb l'error" de no pactar amb els constitucionalistes. El líder de Cs ha fet aquestes declaracions durant la seva intervenció en el marc del Consell General de Ciutadans celebrat a Madrid, en què s'ha presentat el programa electoral per al 21D. L'acte no ha comptat amb la presència d'Arrimadas. Rivera també ha demanat a Rajoy que no s'equivoqui: "El nacionalisme va a la baixa, i si ells no són capaços de guanyar, s'ha de votar un govern constitucionalista. La història d'Espanya no perdonarà els qui donin suport al procés, ni que PP i PSOE deixin passar una oportunitat cop aquesta".  A més, Rivera ha declarat: "Els qui volen igualtat, llibertat i solidaritat tenen en Ciutadans casa seva". I és que per al líder polític, ha arribat el moment d'unir els espanyols "en un país carregat d'història, diversitat i pluralitat". A més, ha exposat que, "davant d'aquells que volen privilegis o pels que volen trencar Espanya, a Ciutadans volem debatre legítimament com es reparteixen els diners per garantir la igualtat". Així, el líder dels taronges ha manifestat: "Quan es debati la Llei de Finançament Autonòmic nosaltres acceptarem l'informe dels experts perquè ens sembla molt millor que hi hagi un càlcul tècnic per veure com es reparteixen els diners, en comptes que sigui un canvi de cromos com fins ara".  El líder taronja també ha mostrat el seu suport a les víctimes de violència masclista: "Junts els guanyarem i defensarem aquestes dones. No esteu soles, estem amb vosaltres".

Summary: Rivera critica Sánchez per haver descartat que el PSC investeixi Arrimadas presidenta


L'expresidenta del Parlament Carme Forcadell ha tornat a la cambra aquest divendres a la tarda, després de dos anys i mig. Forcadell, que compleix una pena d'11 anys i 6 mesos de presó per sedició, ha fet de nou un cant a la llibertat d'expressió: "Un tresor immens que hem de preservar sempre". Forcadell ha definit la cambra com "la institució de la paraula lliure, de la veu plural del país, del diàleg polític sense límits". L'expresidenta ha participat en l'acte de commemoració dels 40 anys de restabliment democràtic de la institució, al costat del president de la cambra, Roger Torrent, i la resta d'expresidents, Joan Rigol, Ernest Benach, Núria de Gispert. Forcadell ha estat rebuda amb aplaudiments a l'escala d'honor. En la seva part de discurs de la compareixença que tots cinc han fet conjuntament des del Despatx d'Audiències, Forcadell ha presentat la institució com un espai de debat on tot el que preocupa a la ciutadania ha de poder ser expressat i debatut lliurement, "amb l'únic límit de l'educació i el respecte degut per la resta de representants de la ciutadania".  Forcadell ha argumentat que des del Parlament s'intenta "empènyer els canvis en favor del progrés social". "Parets de vidre, finestres obertes per escoltar la voluntat popular, i la porta oberta per acollir les necessitats i els anhels del poble", ha expressat l'expresidenta. A més, ha fet una crida per assolir la igualtat efectiva entre homes i dones, que veu com un "repte pendent". I és que tot i que el Parlament s'ha acostat a la paritat numèrica de diputats i diputades, "cal un pas més" per la paritat en els càrrecs de responsabilitat.  Torrent ha dit que Forcadell compleix pena de presó per haver exercit el seu càrrec "amb dignitat democràtica", "per haver complert fidelment amb el càrrec i haver obeït escrupulosament amb el reglament que regula les funcions de presidència, per haver defensat els drets dels diputats i per haver-se negat a censurar els debats parlamentaris". "Carme, poques vegades s'ha fet evident la injustícia com en el teu cas", ha continuat el president del Parlament, que ha desitjat veure Forcadell "plenament lliure", com creu que vol la majoria de la ciutadania "més enllà d'ideologies i afinitats polítiques". En l'acte, el president del Parlament ha alertat de la judicialització que "ha llastrat" la capacitat legislativa en els darrers anys i ha reclamat un referèndum en què "tothom pugui opinar lliurement quin futur vol pel país i quin futur vol pel seu Parlament".

Summary: Forcadell, en la seva tornada al Parlament: "La llibertat d'expressió és un tresor immens que hem de preservar sempre"


El cens de familiars de persones desaparegudes durant la Guerra Civil i la dictadura franquista que porta a terme la Generalitat des de l'any 2000 compta ja amb 5.367 inscrits, dels quals 418 són nascuts a la demarcació de Lleida. Del total de persones registrades, prop de 3.000 han pogut obtenir de la Generalitat algun tipus d'informació relacionada amb els seus familiars desapareguts com ara documentació, en alguns casos fins i tot algun objecte personal, mentre en altres se'ls ha pogut comunicar a la fossa on es troba enterrat el seu familiar. El CAP Onze de Setembre de Lleida ha acollit aquest divendres una nova sessió de proves d'identificació genètica a familiars de desapareguts durant la Guerra Civil i el franquisme. Les mostres facilitades pels familiars s'aniran contrastant amb aquelles que s'obtinguin de les restes òssies dipositades en les més de 400 fosses documentades a Catalunya, que el Govern preveu anar obrint en els pròxims anys. La voluntat és poder trobar coincidències que possibilitin a les persones inscrites al cens puguin saber finalment on es troben les restes dels seus familiars desapareguts.

Summary: Prop de 3.000 inscrits al cens del Govern han rebut informació de familiars desapareguts durant la Guerra o la dictadura


Prop de mig centenar d’interns del centre penitenciari Brians 2 han estat els artífexs de la cursa ‘Corre en gran’, que s’ha celebrat aquest diumenge a Sant Esteve Sesrovires (Baix Llobregat), amb un miler de participants. L’esdeveniment va néixer ara fa un any com una activitat que vol anar molt més enllà de l’esport. “Vam pensar que seria una bogeria, però ha estat una gran manera de traspassar fronteres”, ha explicat a l’ACN William Rodríguez, un dels reclusos membre de l’organització, orgullós del resultat aconseguit. En paral·lel als beneficis morals i penitenciaris que l’esdeveniment aporta als presos, la cursa també té una vessant solidària: aquest any la recaptació aconseguida amb les inscripcions es destinarà a la investigació de l’ELA (Esclerosi Lateral Amiotròfica). Preparar els dorsals, els cartells, els trofeus, els punts d’avituallament i la recerca de patrocinadors han estat processos que els organitzadors han fet des de dins el centre durant els últims mesos. Tota una logística que els ha servit per “treure molt més suc a l’esport que no només la part merament finalista”, com ha destacat Maria Esparza, tècnica esportiva de Brians 2 i ideòloga de la cursa ‘Corre en gran’. “No és només fer esport, sinó fer un equip i anar tots a una per aprendre moltes coses”, ha afegit. Aquesta idea la comparteix plenament William Rodríguez, que assegura que l’esport en si ja és una gran via d’evasió que ara ha vist ampliada gràcies a l’organització de la cursa. A la idea inicial d’Esparza, s’hi va sumar l’any passat Rodríguez i sis presos de Brians 2 que han encapçalat el projecte i organitzat les tasques amb la col·laboració de desenes d’altres reclusos. La seva implicació els ha permès gaudir de beneficis penitenciaris i incrementar els permisos terapèutics i lúdics fora de la presó. Trencant prejudicis Rodríguez ha assegurat que, quan van engegar la maquinària ara fa un any, tenien “por” de quina seria la resposta de la gent davant una cursa organitzada per presos. Els temors, però, es van esvair ràpid i de seguida van aconseguir reunir prop de 900 participants. “Nosaltres mateixos ens havíem posat prejudicis”, ha reconegut, orgullós de la mobilització aconseguida durant dos anys consecutius. Instants abans d’iniciar la cursa d’aquest diumenge, Rodríguez es mostrava il·lusionat i expectant en la seva estrena a l’esdeveniment a peu de carrer, ja que l’any passat no va disposar de permís pel dia de la competició. Tot i no haver-hi pogut participar ara fa un any, ha recordat perfectament la sensació que va tenir.  “Jo soc a la presó perquè vaig cometre un error del qual n’estic penedit, però fa un any va venir a veure’m la família i em va dir que se sentien orgullosos de mi per haver organitzat la cursa”, ha relatat, assegurant que això el va fer sentir com un “autèntic guanyador”.  A peu de carrer, a Rodríguez aquest any l’han acompanyat prop de mig centenar de presos de Brians 2 que també han viscut de prop la cursa, bé sigui com a corredors o com a voluntaris, mentre també s’hi han apropat reclusos d’altres presons. Junts han protagonitzat un primer tret de sortida on també han participat familiars d’infants malalts d’ELA.  Al grup l’ha seguit un equip de l’entitat Egoísmo Positivo, que treballa per la integració de persones disminuïdes en el món esportiu, i a la qual s’hi ha sumat aquest diumenge l’ex president del FC Barcelona, Sandro Rosell. Finalment, un seguici de prop de 800 participants han omplert els carrers de Sant Esteve Sesrovires, amb les conselleres Ester Capella i Alba Vergés tancant el recorregut a peu.

Summary: Mig centenar d’interns de Brians 2 es bolquen en l’organització d’una cursa a Sant Esteve Sesrovires


Amb l’inici del curs 2019-2020, l’Associació Celíacs de Catalunya ha denunciat la “situació d’indefensió” en la que es troben els 30.000 alumnes celíacs o sensibles al gluten que mengen als menjadors catalans, ja que asseguren que alguns dels seus centres no garanteixen una oferta de menú lliure de gluten. En aquesta direcció, l’agrupació ha criticat que no s’està executant la resolució 56/XII aprovada per la Comissió d’Educació, que garanteix que tots els centres educatius ofereixin un servei de menjador adequat per als alumnes amb patologies relacionades amb la ingesta del gluten.  A més, l’associació també ha comunicat que setmanalment gestiona una mitjana d’una reclamació per intoxicació per ingesta del gluten als centres escolars, una dada que “demostra que els protocols actuals de seguretat en gestió del gluten no són suficients”, apunten. A aquesta situació, segons l’organització, se li suma el fet que aquest curs s’han retirat els 10 punts addicionals que s’oferien als infants celíacs en fer la preinscripció perquè poguessin elegir un centre adequat a les seves necessitats alimentàries.  L'entitat va presentar una queixa formal al Síndic de Greuges el passat mes d'abril. Paral·lelament, l’associació també s’ha reunit amb el Departament d’Educació i amb diversos diputats i ha estat present en la ronda participativa del nou decret de menjadors perquè es tingui en compte els infants amb patologies relacionades amb la ingesta del gluten. Una sèrie d’actuacions on l’agrupació ha exposat la seva preocupació, perquè no tots els centres escolars ofereixin servei de menjador per a alumnes amb patologies relacionades amb la ingesta del gluten, diuen, provocant que els infants s’hagin de portar el seu propi menjar. Així mateix, ha denunciat els nombrosos casos d’escoles que ofereixen menjar lliure de gluten on s’han donat errors de protocol i l’infant celíac s’ha contaminat.  En aquesta línia, el president de l’Associació Celíacs de Catalunya, José Molina, ha assegurat que “tant els infants com les seves famílies han de poder menjar als menjadors sentint-se segurs i tranquils”, ja que “les intoxicacions tenen conseqüències per a la salut a curt i llarg termini”. Molina ha conclòs apuntant que “la salut dels infants celíacs no pot esperar més” i que “cal que s’actuï aviat”.

Summary: L’Associació Celíacs de Catalunya critica la situació d’indefensió dels 30.000 infants celíacs als menjadors escolars


El ple del Tribunal Constitucional (TC) ha admès a tràmit el recurs de la Generalitat contra diversos preceptes del Reial Decret que regula les avaluacions finals de l’ESO que estableix la Lomce. El TC ha acordat donar trasllat de la demanda al govern estatal, que ara disposa d’un termini de vint dies per aportar els documents i les al·legacions que consideri necessari. El Tribunal puntualitza que l’admissió a tràmit no suposa cap pronunciament sobre el fons de l’assumpte, que serà resolt en pròximes dates. Cal recordar que el president del govern espanyol, Mariano Rajoy, ja va apuntar durant el debat d'investidura la voluntat d'assolir un pacte d'Estat amb les forces constitucionalistes sobre el model educatiu. Va oferir la suspensió immediata dels efectes acadèmics de les revàlides.

Summary: El TC admet a tràmit el recurs del Govern contra les revàlides de la Lomce


El teatre Club Capitol de Barcelona ha hagut de suspendre les funcions de les dues sales pels "danys importants" que ha sofert la instal·lació a causa d'una inundació que ha tingut lloc aquest dimarts a la nit a l'Hotel Continental. El Grup Balaña informa que la "magnitud" dels desperfectes fa preveure que la data de reobertura no serà aviat. Les funcions suspeses, de moment, són totes les programades per al mes de juliol. Davant d'aquesta situació, l'empresa ha anunciat que els espectacles 'Tinder Sorpresa' i 'Martita de Graná' es representaran al Teatre Borràs a partir del diumenge 7 de juliol, en els mateixos dies i horaris previstos inicialment al Club Capitol. L'import de les entrades ja adquirides per a la resta d'espectacles programats durant el juliol es retornaran a través del mateix canal pel qual van ser comprades.

Summary: El Club Capitol suspèn funcions per una inundació a l'Hotel Continental


Els coordinadors nacionals sortints lamenten que ERC i la CUP hagin preferit "apuntalar" CDC que construir l'hegemonia de l'esquerra ACN Barcelona.-Joan Herrera i Dolors Camats s'han acomiadat aquest dissabte de la coordinació nacional d'ICV en l'inici de la XI Assemblea Nacional a les Cotxeres de Sants. Tot i que formalment fa algunes setmanes que van ser substituïts per David Cid i Marta Ribas, la presentació de l'informe de gestió ha servit com a discurs de comiat per a tots dos. Tant un com l'altre han reivindicat les apostes per la confluència d'esquerres i pel referèndum que es van definir ara fa tres anys. "A Viladecans podíem haver estat conservadors perquè veníem de bons resultats electorals, però no ho vam ser. Vam apostar pel referèndum i per la confluència. I ha estat un encert", ha exclamat Herrera, que ha reconegut errors "tàctics", però no "d'estratègia". Camats ha considerat completament vigents aquells objectius, que se sumen a la lluita contra l'austeritat, i ha lamentat que ERC i CUP hagin preferit "apuntalar" CDC enlloc de construir l'hegemonia de l'esquerra.

Summary: Herrera i Camats reivindiquen l'aposta per la confluència i pel referèndum en el seu discurs de comiat


“És absurd imaginar que una part d'un estat membre pugui ser expulsada sense negociació prèvia en cas d’independència”. Aquesta ha estat la valoració que aquest dijous ha fet el professor de la universitat d’Edimburg i antic jutge del Tribunal de Justícia de les Comunitats Europees, David Edward, sobre la pertinença d’una Catalunya independent a la UE.  Edward i altres experts acadèmics europeus han participat a Edimburg en un debat sobre els reptes i oportunitats de la independència catalana organitzat pel Diplocat. “La ciutadania europea és un dret que, un cop adquirit no es pot retirar així com així”, ha assegurat el director de l'Institut d'Estudis Global (GSI) de la Universitat de Ginebra, Nicolas Levrat. Han assistit a la trobada, entre d’altres, el delegat de la Generalitat al Regne Unit i Irlanda, Josep Suàrez, el director del Centre on Constitutional Change, Micahel Keating, i el secretari general del Diplocat, Albert Royo. Aquest últim ha recordat que “Escòcia va tenir l’oportunitat de pronunciar-se de manera lliure i legal sobre el seu futur polític i que aquest continua sent el desig compartit per la majoria de catalans”. Royo també ha plantejat la pregunta de què pensa fer la UE si es nega un dret bàsic com el dret de vot a una part de la seva població. La primera taula rodona ha presentat dos punts de vista diferents sobre l’actual situació política de Catalunya. El professor madrileny Luis Moreno, del Consejo Superior de Investigaciones Científicas (CSIC), que ha qualificat la possibilitat d’una Catalunya independent com a “drama”, s’ha mostrat escèptic sobre una declaració unilateral per la manca de la majoria necessària. “Hi ha poques raons per a l’optimisme en termes de canvi constitucional després de les eleccions espanyoles”, ha dit Moreno, tot i això confia que s’arribarà a un pacte que permeti a Catalunya una major participació en la presa de decisions, d'acord amb el principi de subsidiarietat. Mentre que el professor madrileny veu perill de divisió social a causa de la independència, la periodista i professora d’espanyol i català a la Universitat de Belfast, Irene Boada, ha explicat que veu la societat catalana molt decidida a aconseguir un canvi i que la independència pot tenir conseqüències positives tant per a Espanya com per a la UE si és fruit d’un procés pacífic i democràtic. “El gran perill actual és l'actitud de negació d'un problema existent i la falta de comunicació per part del govern espanyol”, ha explicat.   Una segona taula rodona ha aplegat experts acadèmics de diferents països. El professor emèrit de la Facultat de Dret de la Universitat d'Edimburg i antic jutge del Tribunal de Justícia de les Comunitats Europees, David Edward, ha analitzat el tema de la pertinença d’una Catalunya independent a la UE. Segons Edward, és “absurd” imaginar que una part d'un estat membre pugui ser expulsada sense negociació prèvia en cas d’independència. Per altra banda, el director de l'Institut d'Estudis Globals (GSI) de la Universitat de Ginebra, Nicolas Levrat, s’ha centrat en la ciutadania europea: “Aquesta ciutadania és un dret que, un cop adquirit, com és el cas dels catalans actualment, no es pot retirar així com així”, ha dit. Levrat creu que l'ampliació interna de la UE per incorporar una Catalunya independent seria una gran oportunitat per a Brussel·les de reformar-se i reforçar la seva legitimitat democràtica.   El professor d'Economia a la Universitat d'Stirling David Bell ha parlat sobre les perspectives comercials d'un nou estat tenint en compte la interdependència entre comerç, política fiscal i mercat únic europeu. Bell té clar que la UE és l’àmbit natural d’intercanvis comercials per a una Catalunya independent i recomana superar la possible inestabilitat política amb qualitat de servei. Al mateix temps, però, no té clar que l’aparició d’una frontera faci disminuir el comerç amb l’estat espanyol. Finalment, el professor associat del Departament d'Economia i Empresa de la Universitat Pompeu Fabra i director de l'Escola Superior de Comerç Internacional (ESCI), Xavier Cuadras, ha descrit les conseqüències monetàries de la independència, analitzant amb detall els possibles models de desconnexió dels sistemes fiscal i monetari. Per Cuadras, una solució cooperativa seria la millor per a Catalunya, Espanya i tota la zona euro, ja que facilitaria les polítiques d'estabilitat desitjades pel mercat. “El consens actual a Catalunya està a favor de mantenir l'euro com a moneda i això és poc probable que canviï”, ha sentenciat.

Summary: Deixar Catalunya fora de la UE seria "absurd", alerten experts europeus


Un total de 378.222 vehicles han sortit des d'aquest dijous i fins aquesta tarda de l’àrea de Barcelona, un 9,6% més dels previstos inicialment (345.000 vehicles), una xifra inferior als 391.587 vehicles registrats durant el mateix període l’any passat. La via que ha concentrat més volum de trànsit aquest matí ha estat l’autopista AP-7 on hi ha hagut retencions tant en el seu tram nord -10 quilòmetres de Santa Perpètua de Mogoda a La Roca del Vallès i 8 quilòmetres més de Granollers a Llinars del Vallès-, com en el seu tram sud -15 quilòmetres de retencions entre el Vendrell i la Pobla de Montornès a causa d’un accident que ha arribat a tallar la via en sentit sud. També hi ha hagut 6 quilòmetres d’aturades a Gelida. Des de l’inici del període festiu, han mort quatre persones a la carretera. A l’N-340 hi ha hagut retencions en un tram de 9 quilòmetres al Vendrell i 2 més a l’Arboç en sentit Tarragona.   Per accedir a la Costa Brava hi ha hagut aturades a la C-35 a Llagostera; a l’ N-II 2 quilòmetres Maçanet; a la carretera GI-600 a Blanes (2 quilòmetres). També l’autopista C-32 nord ha registrat 2 quilòmetres de cua a Santa Susanna a causa d’un accident.   Per anar cap al Pirineu, s’han registrat retencions a la N-145 a les Valls de Valira (2 quilòmetres); a la C-17 a Ripoll (4 quilòmetres); a la C-16 hi ha hagut fins a 8 quilòmetres d’aturades intermitents entre Berga i Cercs en sentit nord. També s’ha registrat retencions a la C-14 a Oliana (2 quilòmetres) i a Organyà (3 quilòmetres més).   A més, també hi ha hagut problemes viaris, a la C-37 a la Vall d’en Bas, C-35 a Hostalric o a la C-31 a Cubelles entre d’altres.     Operació retorn   Des del migdia de diumenge 21 d’abril i durant tot el dilluns 22, en aquesta segona fase de la Setmana Santa, es desenvoluparà l’operació retorn. Es preveu que uns 557.000 vehicles retornin a Barcelona i la seva l’àrea d’influència. Amb l’objectiu de reduir les congestions i millorar al màxim la circulació als eixos que registraran més volum de circulació, s’han establert mesures especials d’ordenació i regulació del trànsit en diversos eixos viaris.   Sinistralitat Setmana Santa   Pel que fa a la sinistralitat, des d'aquest dijous a les 15.00 h fins a aquest divendres a les 15.00 h, quan s’ha desenvolupat la segona fase de l’operació sortida de Setmana Santa, no hi ha hagut cap víctima mortal per sinistre de trànsit a la xarxa viària interurbana de Catalunya.   Des del començament del dispositiu especial de Setmana Santa, el passat  12 d’abril a les 15.00 h, quatre persones han mort en quatre sinistres mortals a les carreteres i autopistes catalanes.

Summary: Un total de 378.222 vehicles surten de l’àrea de Barcelona per Setmana Santa, un 9,6% més dels previstos


El líder de Vox assegura que la seva és "la gesta política més fulgurant i ràpida de la democràcia espanyola" ACN Madrid.-El líder de Vox, Santiago Abascal, ha celebrat aquest diumenge davant els seus simpatitzants i militants els resultats d'aquestes eleccions, que li donen 52 diputats (24 el 28-A) amb més de 3,5 milions de vots i que el situen en tercera posició. Abascal ha promès que "no defraudarà" ni farà "cap pas enrere", i com que Vox té més de 50 diputats –el mínim que requereix el Tribunal Constitucional (TC) per poder presentar recurs- portarà al TC "totes les lleis lliberticides i anticonstitucionals" aprovades en els últims anys. Ha recordat que fa 11 mesos la seva formació no tenia cap representant parlamentari i "avui som la tercera força política d'Espanya". Aclamat amb el crit de 'a por ellos', ha assegurat que la de Vox és "la major gesta política més fulgurant i ràpida de la democràcia espanyola". El líder de Vox ha insistit que la seva formació defensarà "la família" i lluitarà contra la "immigració il·legal". "A partir de demà tenim la responsabilitat històrica de construir un futur millor per als nostres fills" i "construir una alternativa social i patriòtica que cridi a tots els espanyols". Aclamat pels assistents i amb múltiples banderes espanyoles, Abascal ha sortit al balcó de la seu del partit a valorar els resultats que aquestes eleccions els han situat com a tercera força al Congrés amb 52 diputats. El seu líder, Santiago Abascal, ha començat el seu discurs agraint el suport dels que els han donat suport i ha llençat una promesa: "No defraudarem".  Abascal ha recordat que fa onze mesos no tenien representació a les principals institucions i que l'ascens que han registrat els converteix en "els protagonistes de la major gesta política" i "la més fulgurant de la democràcia espanyola".  En aquest sentit, el líder de Vox ha dit que lels més de 50 diputats aconseguits els permetran recórrer "les lleis lliberticides i anticonstitucionals" que "els altres havien deixat passar". "Hem protagonitzat un canvi polític i social i hem obert debats prohibits. També li hem dit a l'esquerra que no tenen superioritat moral", ha dit durant el seu discurs. Abascal ha insistit que tot plegat ho han aconseguit en una campanya finançada sense cap euro públic i malgrat "els insults i la estigmatització" a la que, assegura, han estat sotmesos.  "Des d'avui el Congrés no només és més plural sinó que té una representació més real i fidedigna del que pensa el poble espanyol", ha assegurat. Per això, ha dit, els seus 52 diputats representaran "a tota la nació". "Avui s'ha consolidat a espanya una alternativa patriòtica i social que demanda unitat i aplicació de les lleis a Catalunya", ha assegurat.  En relació a això, ha dit que la societat demanda unitat i "la transformació del liberticida estat de les autonomies". També ha afirmat que cal una "Espanya respectada al món i no trepitjada per socis que es permeten el luxe de no entregar els pròfugs colpistes", mentre els assistents han proferit crits de 'Puigdemont a prisión'.

Summary: Abascal promet recórrer al TC "totes les lleis lliberticides i anticonstitucionals" gràcies als més de 50 diputats de Vox


El diputat de l’Scottish National Party (SPN) George Kerevan ha instat el govern espanyol a resoldre “amb diàleg i no amb tribunals” el conflicte amb Catalunya. Kerevan ha fet aquestes declaracions després de ser rebut en audiència per la presidenta del Parlament, Carme Forcadell, a qui ha expressat la seva “solidaritat”. Kerevan és el president de l’All-Party Parliamentary Group on Catalonia i ha explicat “properament” una delegació de diputats britànics visitarà Catalunya per seguir el procés català. El diputat ha dit que l’objectiu és “trobar links” i “crear diàleg”, que ha defensat que és la millor via per “estar units” a Europa.  El diputat ha explicat que la creació del grup de debat sobre Catalunya –format per vint-i-dos diputats de tots els grups del parlament britànic- respon a la voluntat de “saber més” sobre el procés que viu Catalunya. Ha explicat que a banda de la visita a Catalunya també es podria fer una altra a Madrid. En ser preguntat sobre quan es produiria aquesta visita, ha contestat que estan en plena preparació però que seria “raonablement aviat”.  El diputat escocès ha apuntat a les similituds entre el procés escocès i el català ja que els dos sorgeixen de demandes populars però també les diferències ja que ha posat de relleu que el Regne Unit va permetre el primer referèndum i més tard els escocesos van acceptar el resultat. Per això, ha assegurat que l’experiència escocesa demostra que el diàleg funciona millor que la via judicial. Per últim, ha apuntat que un dels principals riscos és que la Unió Europea “es trenqui” i per això ha instat a treballar plegats per tal que els dos processos siguin “escoltats” i garantir aquesta unitat. Kerevan ha assistit a l’audiència amb el delegat del Govern al Regne Unit i Irlanda, Sergi Marcén.

Summary: Un diputat de l’SPN insta el govern espanyol a resoldre “amb diàleg i no amb tribunals” el conflicte amb Catalunya


El Departament de Salut ha confirmat un nou cas de coronavirus, que eleva a 17 el total de casos que hi ha a Catalunya. Es tracta d'una dona de 31 anys resident a Viladecans que s'ha contagiat per contacte amb un cas anteriorment confirmat. L'estat de la dona és lleu, com en tots els casos que hi ha a Catalunya. En el conjunt de l'Estat, el Ministeri de Sanitat ha informat d'un total de 129 casos fins a les dotze del migdia. El Departament recorda que, entre les mesures genèriques per a la protecció individual, hi ha rentar-se les mans amb aigua i sabó o amb solucions alcohòliques, evitar el contacte estret amb persones que mostrin signes d'afecció respiratòria, mantenir una distància de dos metres aproximadament amb les persones amb símpotoes d'infecció respiratòria aguda, tapar-se la boca i el nas amb mocadors d'un sol ús o amb la cara interna del colze en el moment de tossir o esternudar, i evitar comptarir menjar i estris.

Summary: Una dona de 31 anys que viu a Viladecans, dissetè cas de coronavirus a Catalunya


Els advocats voluntaris demanaran al jutjat que citi a declarar com a investigats almenys 13 guàrdies civils que van actuar a Aiguaviva i Sant Julià de Ramis durant l'1-O. Els advocats subratllen que, després de múltiples requeriments fets al llarg de la instrucció del cas, finalment han pogut identificar alguns dels efectius i comandaments que van intervenir en aquestes poblacions, inclòs l'agent que hauria llançat gas pebre a Aiguaviva. Per això, properament presentaran la petició al jutjat perquè també els imputi. Fins ara, el jutjat d'instrucció 2 de Girona ha acordat investigar un total de 35 policies nacionals que van actuar a diferents col·legis de la ciutat de Girona i 26 d'ells ja estan citats a declarar a partir del 4 d'octubre. Els advocats denuncien la "lentitud" de la instrucció que avança amb "entrebancs" constants.  Amb el segon aniversari de l'1-O a tocar i amb les primeres declaracions de policies nacionals com a investigats, els advocats voluntaris que van presentar la querella per les càrregues a Girona, Aiguaviva i Sant Julià de Ramis han criticat que la instrucció del cas arriba "al ridícul de la lentitud". "Per la dignitat de les més de 300 persones lesionades, caldria arribar al fons de l'assumpte en un espai temporal mínimament digne", ha afirmat una de les advocades, Alexandra Cat.  Els lletrats denuncien entrebancs constants al llarg de la instrucció, sobretot per les reticències del govern espanyol a l'hora d'identificar quins comandaments i quins agents van actuar a cadascun dels col·legis electorals. Segons han detallat aquest divendres, després de diversos requeriments del jutjat arran de la insistència dels advocats, finalment tenen un llistat dels guàrdies civils i policies nacionals que eren a cada lloc.  Tot i que critiquen que la informació, sobretot la relacionada amb la Guàrdia Civil, continua sent "incompleta", sí que permet als advocats fer un pas més i sol·licitar al jutjat que acordi imputar més agents i comandaments.  El portaveu dels advocats, Albert Carreras, ha detallat que al llarg de la instrucció havien pogut identificar els agents per "via indirecta", a través de testimonis o gravacions de les càrregues. Fins ara, segons els advocats, el jutjat ha acordat investigar un total de 35 policies nacionals (26 dels quals ja estan citats a declarar a partir del 4 d'octubre) que havien actuat a Girona ciutat però no havien pogut identificar cap dels guàrdies civils que van intervenir a Aiguaviva i a Sant Julià de Ramis.  Amb la informació sobre la taula, els advocats que s'encarreguen dels casos d'aquestes dues poblacions, Narcís Badosa i Dani Diéguez, preveuen demanar properament al jutjat que imputi almenys 13 guàrdies civils que són els que ara per ara consideren que van poder actuar de forma desproporcionada. Entre ells, hi ha l'agent que hauria llançat gas pebre contra les persones que protegien el col·legi electoral a Aiguaviva. Segons ha concretat Badosa, la Guàrdia Civil llista els comandaments a càrrec l'operatiu però, a més, l'institut armat també identifica concretament l'agent que va fer servir un "aerosol de defensa" i argumenta que ho va fer per "decisió pròpia". "A l'informe diuen que utilitza l'aerosol perquè la massa l'estava assetjant i es va veure envoltat", exposa Carreras que afegeix, irònicament, "tots hem vist a les imatges la gran massa que hi havia a Aiguaviva". Els advocats voluntaris Dret Defensa Girona esperen que els declaracions dels policies nacionals investigats siguin un "punt d'inflexió" per fer avançar la instrucció i esclarir qui va donar les ordres, com es van escollir els col·legis i qui va autoritzar que s'utilitzés violència contra les persones que protegien les urnes. "La nostra actuació no va contra la Guàrdia Civil o contra la Policia Nacional, sinó contra unes actuacions excessives", ha concretat Carreras. Els advocats no tenen constància per part del jutjat que la defensa dels agents hagi sol·licitat suspendre les declaracions o que es facin per videoconferència. La querella col·lectiva per les càrregues policials de l'1-O es dirigeix contra els agents que van actuar, els seus comandaments i els responsables polítics de l'operatiu. S'hi denuncien tortures, lesions i delictes contra els drets individuals. Canals de comunicació alternatius Un altre cavall de batalla dels advocats voluntaris en relació a la instrucció del cas és tenir accés a les comunicacions dels agents i comandaments dels operatius. De fet, el mateix jutjat ja va dictar una providència, a petició dels lletrats, centrada en les converses que policies i guàrdies civils van mantenir durant l'operatiu del referèndum. En especial, el jutjat ordenava identificar si havien utilitzat canals de comunicació alternatius i comprovar si es podia tenir accés a aquests comunicacions. Carreras ha criticat que la resposta ha estat que van fer servir telèfons mòbils personals i un segon canal de comunicació directe que "no passava per centraleta" i, per tant, no es va enregistrar.  També critiquen que, tot i que el mateix jutjat va acordar el visionat de les imatges de la càmera unipersonal que duia un agent al col·legi Verd, la diligència encara no s'ha fet. I, de fet, han citat a declarar com a testimonis el policia que diu que li van sostreure el dispositiu de forma violenta i l'advocat que va aportar la gravació a la causa. També consideren que és rocambolesc que la Policia Nacional hagi dit al jutjat que aquesta càmera era propietat d'un agent a títol personal i que el subdelegat d'aleshores l'havia autoritzat a dur-la per fer-la servir el dia del referèndum. Crida per aconseguir més imatges A banda de les identificacions dels agents que van intervenir a cada col·legi a través dels requeriments fets via jutjat, els advocats tornen a fer una crida a tothom que tingui vídeos de les càrregues perquè les faci arribar per poder individualitzar l'actuació concreta de cadascun dels agents.

Summary: Els advocats voluntaris volen que el jutjat investigui almenys 13 guàrdies civils per l'1-O a Aiguaviva i Sant Julià


La sisena edició del Festival de Música Antiga de Poblet s'ha estrenat aquest divendres a la nit amb el concert 'Camins de l'exili i de l'esperança', interpretat per Orpheus XXI i Hespèrion XXI. Així, sota la direcció artística del mestre Jordi Savall i davant de gairebé 700 persones, els músics refugiats de Síria, Kurdistan, Bangla Desh, Bielorússia, Marroc i Turquia, han transmès a través de la música la "celebració de la llibertat i de sentir-se lliures", segons Savall. "Donar als refugiats un camí per poder desenvolupar la seva qualitat humana i poder-los integrar d'una forma bella és una de les coses mínimes que podem fer", ha remarcat el mestre. El concert inaugural ha comptat amb la presència del president Quim Torra. Durant tot el cap de setmana el monestir de Poblet acollirà tres concerts més i conferències que reflexionaran sobre les temàtiques que tracten les actuacions musicals programades.

Summary: El concert 'Camins de l'exili i de l'esperança' inaugura el VI Festival de Música Antiga de Poblet


La Junta de govern local de l'Ajuntament de Lleida ha aprovat la convocatòria de cinc línies subvencionadores corresponents als àmbits de Cultura, Educació, Feminismes i Drets Civils que estan dotades amb un import total de 107.000 euros. Estan destinades a promoure el desenvolupament d'activitats d'entitats culturals, educatives, de les associacions de mares i pares, projectes en favor de la igualtat de gènere i contra les violències masclistes i d'Educació per a la Transformació Social, el foment dels drets humans i la interculturalitat. Els projectes presentats s'hauran de desenvolupar, preferentment, de l'1 de setembre del 2020 fins al 31 d'agost del 2021 (el curs 2020-21 en el cas dels educatius), a excepció dels del món cultural. Les entitats sense ànim de lucre del món cultural domiciliades a Lleida podran presentar-se a la convocatòria de la línia 1, dotada amb 28.000 euros, per a activitats i actuacions en qualsevol dels àmbits de la cultura. Els ajuts són en règim de concurrència competitiva i no podran superar el 50% del cost de l'actuació subvencionada. Des de la regidoria d'Educació, Cooperació, Drets Civils i Feminismes s'aprova la convocatòria de la Línia 17, corresponent al foment de les activitats de les associacions de familiars d'alumnes de Lleida (Associacions de Mares i Pares–AMPA), amb una dotació de 20.000 euros; i la línia 19 de suport a les entitats que treballen en el món de l'educació a la ciutat de Lleida, amb 16.000 euros. En l'àrea de Feminismes, s'han aprovat els ajuts per a subvencionar projectes en favor de la igualtat de gènere i contra les violències masclistes, dotada amb 11.000 euros. Pel que fa a l'àmbit de Drets Civils, es convoca amb una dotació de 32.000 euros la línia 15 d'ajuts a projectes d'Educació per a la Transformació Social (EpTS), per al foment dels Drets Humans a la Ciutat i la interculturalitat 2020.  Els eixos de treball dels projectes de l'àmbit de Drets Civils subvencionables han de girar entorn de la promoció dels drets humans, la cultura de pau i la justícia global, en el marc dels Objectius de Desenvolupament Sostenible (ODS); la sensibilització per al foment dels drets humans a la ciutat, la no discriminació per orientació sexual, identitat o expressió de gènere, la diversitat lingüística i religiosa i la recuperació de la Memòria Democràtica, o de la sensibilització per a la mobilització social entorn de la diversitat cultural, la lluita contra el racisme i la xenofòbia. Treballar des de la perspectiva intercultural per a la conscienciació relativa als Drets Humans (DH) i Drets Humans de les Dones (DHD) per al foment de la convivència i la cohesió social. En tots els casos, el termini perquè les entitats presentin les seves sol·licituds serà d'un mes a partir de la seva publicació al Butlletí Oficial de la Província. Els projectes presentats s'hauran de desenvolupar, preferentment, de l'1 de setembre de 2020 fins al 31 d'agost del 2021 (el curs 2020-21 en el cas dels educatius), a excepció dels del món cultural.

Summary: L'Ajuntament de Lleida destina 107.000 euros a subvencions en Cultura, Educació, Feminismes i Drets Civils


Investigadors del Vall d'Hebron Institut d'Oncologia revelen en un estudi que un dels subtipus de càncer de mama HER2+, l’HER2-E o l'HER2-enriquit, presenta una capacitat de resposta en el tractament sense quimioteràpia quatre vegades superiors a la resta de subtipus d'aquest tumor. Si s'ataca la proteïna HER2-enriquit amb dos fàrmacs biològics la probabilitat que desaparegui el tumor és d'un 40-45%, segons assegura el doctor Aleix Prat, un dels coordinadors de l'estudi i investigador principal del Grup de Genòmica Translacional del VHIO i també cap de servei d'Oncologia de l'Hospital Clínic de Barcelona i del grup de Genòmica Translacional i Teràpies Dirigides en Tumors Sòlids de l'IDIBAPS. L’estudi es basa en un assaig clínic, anomenat PAMELA, que ha analitzat dades de 150 pacients.  El doctor Prat puntualitza que aquest assaig no canvia la pràctica clínica d’avui per demà però obre la porta “a fer estudis més definitius” que acabin demostrant que hi ha un grup de pacients amb càncer de mama HER2+ que es poden curar sense quimioteràpia i només amb tractament biològic.  L'estudi s’ha presentat dijous en el marc del San Antonio Breast Cancer Symposium (SABCS), que té lloc a la ciutat de San Antonio, als Estats Units, del 6 al 10 de desembre. Durant aquest congrés de referència en càncer de mama, els investigadors del Vall d'Hebron Institut d'Oncologia, pertanyents a diversos grups de recerca, hi presenten més de 14 comunicacions. El treball ha estat coordinat pel doctor Javier Cortés, investigador associat translacional del Vall d'Hebron Institut d'Oncologia (VHIO) i també cap de secció de Càncer de Mama i Tumors Ginecològics de l'Hospital Universitari Ramón i Cajal; el doctor Aleix Prat, investigador principal del Grup de Genòmica Translacional del VHIO i també cap de servei d'Oncologia de l'Hospital Clínic de Barcelona i del grup de Genòmica Translacional i Teràpies Dirigides en Tumors Sòlids de l'Institut d'Investigacions Biomèdiques August Pi i Sunyer (IDIBAPS), i pel doctor Antonio Llombart-Cussac, cap de servei d'Oncologia Mèdica de l'Hospital Arnau de Vilanova a València. La teràpia anti-HER2 sense utilitzar la quimioteràpia és suficient per aconseguir una resposta patològica completa o RPC (absència de tumor residual i absència de metàstasi) en els pacients amb càncer de mama HER2+. No obstant, aquest càncer no és biològicament homogeni i no tots els subtipus de tumors HER2+ responen de la mateixa manera a aquesta teràpia. Dins dels subtipus genòmics de càncers HER2+ estudiats mitjançant el test PAM50, el subtipus HER2-E o HER2-enriquit és el que presenta una major sensibilitat en el tractament sense quimioteràpia. El treball es basa en un assaig clínic dissenyat amb l'objectiu d'avaluar el possible valor predictiu de cadascun dels subtipus intrínsecs PAM50 en referència a la resposta patològica completa en el teixit mamari després de 18 setmanes de rebre un tractament de doble bloqueig d'HER2 sense quimioteràpia. El doctor Prat explica que després de comparar la resposta patològica completa entre el subtipus de tumors de mama HER2-E i els subtipus de tumors no-HER2-E es va observar que efectivament la resposta patològica completa va ser significativament superior en els HER2-E que en els no-HER2-E, un 40-45% enfront d'un 10% respectivament. En aquest context, el subtipus genòmic del tumor, estudiat mitjançant el test PAM50, ha permès identificar els pacients HER2+ que tindrien més probabilitats d'obtenir un major benefici de les teràpies duals anti-HER2. A més, tenint en compte les respostes completes estudiades, aquest assaig clínic també atorga un paper predictiu a la classificació PAM50 quan es determina a les dues setmanes de tractament.  Segons els investigadors, les conclusions de l'estudi apunten que el subtipus HER2-E és un fort predictor de la sensibilitat al doble bloqueig d'HER2 en el càncer de mama HER2+ sense quimioteràpia. Els investigadors apunten que dur a terme un test mitjançant PAM50 abans del tractament i a la segona setmana d'iniciar-lo, proporciona informació predictiva més enllà dels receptors hormonals.

Summary: Un estudi del Vall d’Hebron revela que el subtipus de càncer de mama HER2-E es pot curar sense quimioteràpia


La Policia Local de Salt (Gironès) ha detingut tres persones quan intentaven robar en un domicili del carrer de les Llevadores aquest divendres 30 de novembre. Un dels veïns va sorprendre els tres autors dels fets mentre forçaven el pany. De seguida va avisar la policia i això va permetre que una patrulla enganxés els lladres al lloc dels fets. Aquests tres detinguts són part de les set persones arrestades pel cos policial en tan sols deu dies. De fet, el diumenge la Policia Local va detenir una altra persona per robar a l'interior d'un cotxe al carrer del Rec. I fa una setmana i mitja, també van detenir una persona per tràfic de drogues i dues més per ocupar un pis. La Policia Local de Salt (Gironès) ha detingut tres persones aquest divendres 30 de novembre per un intent de robatori en domicili. Els fets van tenir lloc al carrer de les Llevadores, a prop de l'Hospital Santa Caterina. Un dels veïns va veure que els tres individus intentaven entrar en un dels pisos i de seguida va trucar a la policia. Una de les patrulles va arribar i els va enxampar intentant forçar el pany per entrar a l'interior. Dos dies després d'aquest intent de robatori, el cos policial va detenir una altra persona per robar a l'interior d'un vehicle del carrer del Rec, al costat del parc del Rec Monar. L'avís d'un veí de la zona va servir per activar el cos policial. A partir de les càmeres de seguretat que hi ha instal·lades a la zona van crear un ampli dispositiu per localitzar el lladre aquell mateix vespre. A més, els agents van poder localitzar tots els objectes sostrets i els van poder retornar als propietaris. Aquestes quatre detencions es sumen a tres més efectuades fa més d'una setmana, deixant un balanç de set detencions en tan sols deu dies al municipi. Un d'ells va ser per tràfic de drogues i les altres dues persones van ser detingudes per intentar ocupar un pis que l'Ajuntament de Salt havia tapiat prèviament.

Summary: Detenen tres persones per robar en un pis al carrer de les Llevadores de Salt


El Departament de Justícia ha denunciat que el govern espanyol ha decidit assumir les competències de coordinació dels equips de funcionaris dels jutjats de Catalunya, segons una ordre ministerial publicada al BOE. El departament remarca que això implica que l'executiu de l'Estat serà a partir d'ara l'autoritat competent i establirà criteris sobre prestació de serveis essencials, dotacions de personal i presencialitat, torn d'ofici i assistència jurídica gratuïta. Justícia no comparteix ni el fons ni en la forma aquesta mesura, i la rebutja "frontal i contundentment per inoportuna i innecessària". Lamenta que s'hagi optat per la imposició en lloc de per la col·laboració, i que s'hagi pres aquesta decisió sense previ avís. També alerta que suposa una marxa enrere en mesures de màxima prevenció del coronavirus, i que implicarà instruccions homogènies per a tots els jutjats de l'Estat, sense atenció a les especificitats de cada territori. El departament assegura que seguirà dedicant tots els seus recursos al seu abast a minimitzar l'impacte del coronavirus entre professionals i usuaris, així com garantir els serveis essencials.

Summary: Justícia denuncia que el govern espanyol assumeix la coordinació dels funcionaris dels jutjats de Catalunya


El primer secretari del PSC, Miquel Iceta, ha reclamat a la gestora del PSOE que ho ha de ser per un "temps breu" i ha reivindicat així la convocatòria d'un congrés per escollir la nova executiva. En la seva intervenció pe presentar l'informe de la seva gestió, Iceta ha recordat que el PSC també va haver de fer una gestora el 201 i que el congrés "es va fer tres setmanes més tard". Iceta ha confiat també en superar la "discrepància" amb el PSOE i ha reiterat que els socialistes catalans no es volen "separar ni un mil·límetre dels seus germans" socialistes espanyols. D'altra banda, el primer secretari ha reconegut que el PSC "no és el partit que era" però ha confiat en recuperar la credibilitat i la confiança dels ciutadans i per això ha demanat ser conscients de la realitat que viuen i "no enganyar-se". Iceta ha fet el seu discurs en la jornada inaugural del XIII Congrés del partit i durant el mateix ha aprofitat per dirigir-se a la gestora del PSOE i repassar la situació actual. Ha lamentat "no haver estat capaços de convèncer que calia votar en contra de Rajoy" ni que s'entengués que el PSC no es podia abstenir. "Confio que sabrem superar aquesta discrepància perquè nosaltres volem seguir construint amb el PSOE un projecte compartit", ha declarat.  Iceta ha reivindicat que el PSC "no depèn només d'un protocol d'unitat" sinó que es deu als seus votants i ha expressat la seva voluntat de no tocar aquest protocol. Per això, ha demanat que quan s'abordi aquest debat en comissió per les aportacions vives que encara hi ha es faci "des de la prudència i la fraternitat de qui vol continuar compartint un projecte amb els socialistes de tota Espanya".  Reconèixer la realitat difícil del moment El primer secretari ha volgut recordar com ha estat el camí del PSC del partit des de l'últim congrés, fa dos anys, fins a l'actual. Ha dit que llavors es va fer un congrés excepcional per la renúncia de Pere Navarro, a qui s'ha referit assegurant que seria "molt injust" recordar-lo només per les fugues que va patir el partit. En aquest sentit, ha recordat que de Navarro va sorgir la Declaració de Granada, declaració que ha reivindicat per continuar treballant per aconseguir un projecte federal.  Iceta però ha recordat que des de llavors el PSC ha perdut pes en els quatre processos electorals que ha hagut d'afrontar i ha reivindicat que el partit dels socialistes catalans no vol ser un partit que representi el 12% de la ciutadania. "El meu informe no pot ni vol ser complaent, si volem millorar ens hem de mirar al mirall que no ens enganyi que ens digui la nostra força però també la nostra feblesa", ha declarat.  Ha afirmat també que la consulta del 9-N va posar el partit en una situació "difícil" perquè el missatge que defensa és "complex" però ha reivindicat no deixar-se enganyar per la "demagògia" i ha assegurat que s'ha demostrat que "alguna raó" tenia el PSC quan deia que aquella consulta no canviaria res.  Rebutja la judicialització però en defensa de la legalitat Iceta s'ha referit també a altres temes d'actualitat, com la detenció de l'alcaldessa de Berga, Montse Venturós, rebutjant la judificalització del conflicte entre Catalunya i Espanya però assegurant, "amb molta contundència", que "els representants públics no poden saltar-se la llei". "No hi ha ningú per sobre de la llei", ha dit, al temps que ha dit que si no s'està d'acord amb la normativa s'ha de treballar per canviar-la.  "No volem ser hostatges de governs que no es parlen entre ells, ni d'alguns que decideixen que com no poden canviar la llei se la salten", ha afirmat. Per això, ha dit a uns i altres que no esperin del PSC "solidaritat" sinó que l'únic que trobaran serà "diàleg i compromís".  PSC, "hostatge" dels governs català i espanyol D'altra banda, ha lamentat que el PSC se sent "hostatge" de les postures del govern català i espanyol i ha denunciat la manca de diàleg entre ambdós.  "Ens sentim hostatges en un camí que o bé no porta enlloc o ens arrossega a tots cap a un principi", ha resumit. Iceta ha reiterat que fan culpable Rajoy de part d'aquesta manca de diàleg i que per això els diputats catalans van votar 'no' en la seva investidura.  Ha criticat també la proposta del president de la Generalitat, Carles Puigdemont, de 'referèndum o referèndum' ja que ha assegurat que no hi haurà un referèndum acordat perquè "no hi haurà cap govern disposat a acorda amb qui ja ha dit que el farà igualment". Ha afegit que si finalment es fa un nou referèndum sense acord "serà, en el millor dels casos, la repetició de la consulta del 9-N".  En aquest context ha dit que el PSC té un paper "que no és gaire agraït" perquè defensa que "no hi ha solucions simples ni immediates" i que la única solució raonable és la que passa pel diàleg i aposta pel federalisme. "No cedirem davant la il·legalitat ni l'immobilisme ni la unilateralitat", ha dit.  Iceta ha reivindicat que hi ha PSC "per estona" i ha criticat aquells que els donaven per morts i que més tard els han necessitat per donar estabilitat als governs. Ha reconegut però que el PSC no aspira a això, sinó a liderar i governar i per això ha dit que té encara problemes per resoldre com la implantació al territori –especialment a la Catalunya interior-, tornar a connectar amb la joventut i recuperar la representació de les classes mitges, entre d'altres.  D'altar banda, s'ha referit al PP i al nou govern de Rajoy fent una crida a que realment hi hagi canvis, canvis que ha assegurat que amb la nova composició no s'han visualitzat. Ha afegit que el PSC vol que el govern espanyol "se'n surti" si això vol dir lluitar contra la crisi i fer una societat més justa, així com establir diàleg amb el Govern català.

Summary: Iceta reclama la convocatòria del congrés del PSOE recordant a la gestora que s'ha creat per un "temps breu"


El compte a Twitter del "govern legítim" ha publicat aquest dimarts un vídeo on defineix el president destituït, Carles Puigdemont, com un "home de pau i coratge". En el vídeo es poden veure diversos discursos de Puigdemont dels darrers mesos, com el que va fer en un centre universitari a Dinamarca, amb subtítols en anglès. La piulada del compte @catalan_gov inclou mencions a la Comissió Europea, el Comitè de Drets Humans de l'ONU i el Consell d'Europa i reclama l'alliberament de Puigdemont i la resta d'empresonats a través de les etiquetes #FreePuigdemont i #FreePoliticalPrisoners. Puigdemont està sota custòdia policial a la presó de Neumünster, a Alemanya. Un jutge de primera instància va decidir dilluns mantenir-lo detingut a l'espera que es tramiti l'euroordre per "risc de fuga".

Summary: El "govern legítim" a Brussel·les publica un vídeo on defineix Puigdemont com un "home de pau i coratge"


El president del Consell de Col·legis de Metges de Catalunya (CCMC), Jaume Padrós, ha assegurat aquest dimecres que amb una major autogestió dels metges "els serveis d'urgència i les llistes d'espera baixarien d'una manera molt notable". En aquest sentit, ha interpel·lat el conseller de Salut, Antoni Comín, manifestant que "les llistes d'espera no només són un problema de recursos" i li ha demanat "apoderar els clínics molt més del que s'està fent ara, sobretot els metges d'atenció primària". Padrós ha fet aquestes declaracions en la presentació del 3er Congrés de la Professió Mèdica, que es celebrarà el 10 de novembre a Girona amb l'objectiu de definir "el nou metge que la societat del segle XXI necessita" i posar a debat una reorganització del sistema sanitari.

Summary: Padrós assegura que amb més autogestió dels metges les llistes d'espera baixarien "d'una manera molt notable"


Des de mitjan de març els jutjats de la demarcació de Tarragona han enviat a presó almenys vuit persones per incomplir el confinament establert en el decret d'estat d'alarma pel coronavirus. En concret, s'han dictat quatre ordres de presó provisional al partit judicial del Vendrell, dues al de Reus, una al de Tarragona i una altra al de Valls, segons les dades facilitades a l'ACN per la Fiscalia de Tarragona. Tots els engarjolats havien acumulat nombroses sancions i advertiments per part dels cossos policials. En la majoria de casos el detonant per entrar a presó ha sigut el fet que els enxampessin al carrer després que el jutjat de guàrdia els hagués imposat, com a mesura cautelar, la prohibició expressa de sortir de casa.   El 23 de març el jutjat de guàrdia de Reus va dictar presó per a un veí de la capital del Baix Camp acusat d'incomplir l'ordre de confinament i causar "alarma" entre la ciutadania. L'home entrava a establiments i s'apropava a la gent per dir-li que estava infectat de coronavirus i que els contagiaria. A més, va arribar escopir i tossir, no només sobre els treballadors d'un supermercat i els clients que hi havia, sinó també sobre productes alimentaris. L'11 d'abril va ingressar a presó un altre veí de Reus per saltar-se catorze vegades el confinament. La Guàrdia Urbana el va localitzar en diverses ocasions al carrer consumint alcohol. "Jo dono voltes per on em dona la gana", va dir als policies. Després de detenir-lo per desobediència, el 9 d'abril el jutjat li va prohibir sortir de casa. El 10 d'abril a la tarda, però, el van tornar a enxampar al carrer i, en aquesta ocasió, el jutge el va enviar a presó per haver trencar la mesura cautelar. El jutjat de guàrdia del Vendrell també ha dictat presó per a quatre persones en condicions similars, segons la Fiscalia. Un d'ells va ingressar al centre penitenciari la setmana passada després que el detinguessin a Calafell (Baix Penedès) per incomplir el confinament en nou ocasions i trencar una ordre cautelar del jutjat que l'obligava a quedar-se a casa. Divendres passat un veí del Vendrell de 25 anys també va ingressar al centre penitenciari per trencament de condemna. Els Mossos d'Esquadra l'havien detingut durant tres dies seguits per saltar-se el confinament de forma reiterada i, prèviament, ja acumulava una desena de sancions. Segons fonts policials, dijous fins i tot va intentar mossegar un policia a la mà.  Durant aquest període, el jutjat de Valls ha enviat a presó una ciutadana que se saltava sovint les restriccions i que no atenia a les ordres policials. La dona, amb antecedents per robatori amb violència, la van detenir i el jutjat va dictar una mesura cautelar similar a les anteriors. Malgrat tot, va acabar trencant-la i se'n va ordenar l'ingrés en centre penitenciari. Per la seva banda, el 26 de març van detenir a Tarragona un noi de 19 anys que sumava fins a vuit actes per saltar-se el confinament. Això, sumat als antecedents que tenia, va fer que el jutge en decretés presó provisional sense fiança. La fiscalia només ho demana en casos excepcionals  En aquest casos, la fiscalia ha motivat les peticions de presó sobre el concepte "d'habitualitat delictiva", segons fonts del ministeri públic. En general, per demanar una mesura d'ingrés en centre penitenciari cal que el delicte tingui associada una pena de dos anys o més de presó. Si no s'arriba a aquest llindar, com és el cas de la desobediència -que preveu penes de tres mesos a un any- és molt excepcional demanar-ho. La fiscalia sol fer-ho, però, en casos de violència masclista quan hi ha perill que la persona atempti contra la víctima, en casos de grups organitzats o davant de delinqüents que actuen amb molta freqüència.

Summary: Els jutjats tarragonins han enviat a presó vuit persones per no respectar el confinament


L'actual episodi de pluges que ha durat tres dies ha fet que el cabal dels rius del Pirineu s'hagi vist augmentat exponencialment. Les pluges, que van començar diumenge a la nit, han deixat fins aquest dimecres, des dels 52 mm del Port de Comte o 51,7 d'Espot, fins als 12 de la Seu d'Urgell o 19 a Organyà, segons dades del Servei Meteorològic de Catalunya. Així la pluja ha estat superior a la part alta de les conques hidrogràfiques pel que el cabal dels rius ha anat augmentant lentament. Segons dades de la Confederació Hidrogràfica de l'Ebre, rius com la Noguera Pallaresa, al seu pas per Escaló, ha passat dels 0,87 als 17,09 metres cúbics per segon, el Segre, al seu pas per la Seu, ha passat de tenir 3,93 a 37,09 metres cúbics per segon. La CHE manté en alerta dos dels afluents de la Noguera Pallaresa, el riu de Tor i el riu de Vallferrera els dos al seu pas per Alins.

Summary: Els rius del Pirineu augmenten de cabal per les precipitacions dels darrers dies


L'Àrea Metropolitana de Barcelona (AMB) ha intensificat la neteja i desinfecció del mobiliari i dels equipaments de les platges dels municipis de l'entorn de Barcelona. La mesura es duu a terme coincidint amb l'entrada d'aquest territori en la fase 2 de la desescalada i pretén garantir la màxima seguretat i higiene en aquests espais. S'actuarà en elements com les papereres, les plataformes i pals de dutxes, els bancs o les cadires de vigilància. A banda, s'incrementarà el garbellament diari amb màquines especifiques que filtren i remouen la sorra. El dispositiu especial de neteja després de la covid-19 suposa un augment del 30% dels recursos respecte la temporada alta normal, entre personal i vehicles tot terreny amb hidronetejadores. Les tasques de desinfecció del mobiliari es faran dues vegades al dia: durant la nit per garantir la neteja i desinfecció a primera hora quan arribin els primers banyistes, i una altra durant el dia, que es farà amb un tancament puntual dels accessos per minimitzar les molèsties als usuaris.  Per altra banda, s'incrementarà el garbellament diari de la sorra, ja que l'obligatorietat de distanciament farà que s'ocupi una major superfície de platja. Així, els 25 metres des de la línia de costa que solien netejar-se s'ampliaran.  L'AMB farà servir màquines garbelladores que filtren la sorra, recullen els residus i alhora remouen la primera capa que està en contacte amb la pell de les persones. D'aquesta manera, s'oxigena la sorra i es millora l'efecte de desinfecció natural gràcies a la radiació solar. Les actuacions a les platges que tenen sistemes dunars i es troben en zones protegides es faran amb la màxima cura per evitar cap tipus d'afectació a la biodiversitat. A banda, s'estan duent a terme diverses actuacions per minimitzar els riscos i un ús de les platges amb més seguretat. Entres aquestes mesures destaca l'ampliació del nombre d'analítiques de sorra, gràcies a l'incrementen en un 20% dels punts de mostreig. Aquest control higiènic de la sorra es fa cada dues setmanes durant la temporada alta. També s'adequaran les dutxes perquè siguin d'ús individual i és reordenaran els equipaments per facilitar la distància social. Aquestes actuacions es porten a terme coordinadament amb els ajuntaments i s'adaptaran a les particularitats de cada platja.

Summary: L'AMB intensifica la desinfecció del mobiliari de les platges i incrementa el garbellament diari de la sorra


Els veïns de Les Botigues de Sitges votaran en una consulta no vinculant per decidir si volen o no pertànyer al municipi de Sitges, com ara, o bé formar part de Castelldefels. El ple de l'Ajuntament va aprovar-ho dilluns amb els vots a favor del PDeCAT, ERC, la CUP, Sitges-Grup Independent i el PPC. Han votat en contra Cs i s'han abstingut Sitges en Positiu (PSC), Nou Horitzó i la regidora no adscrita. Més endavant s'aprovarà un decret amb tots els detalls, com la pregunta exacta, el pressupost, la campanya o qui conformarà la sindicatura, així com un percentatge mínim per considerar el resultat. Després caldrà que els ajuntaments de Sitges i Castelldefels es posin d'acord, i si no haurà d'intervenir el Parlament. Les Botigues és un barri del municipi de Sitges que es troba a 14 quilòmetres de distància del casc antic de la vila per la carretera de les Costes i d’un peatge de 6,5 euros. L’alcalde, Miquel Forns, ha recordat que aquesta és una proposta inclosa en el pla de mandat i que "deriva d’un debat veïnal de fa molts anys al nucli de Les Botigues".

Summary: Els veïns de Les Botigues votaran en una consulta no vinculant si volen seguir a Sitges o formar part de Castelldefels


La portaveu del govern espanyol, Isabel Celaá, ha confirmat aquest dijous els contactes i reunions entre la vicepresidenta del govern espanyol, Carmen Calvo, i diversos membres del govern de la Generalitat. Aquests contactes han tingut lloc en les últimes hores amb la consellera de Presidència i portaveu del Govern, Elsa Artadi, amb qui la ministra s’ha reunit a l’estació de Sants, i amb el vicepresident, Pere Aragonés, amb qui va conversar aprofitant la presència de tots dos al lliurament dels Premis Pimes de la patronal PIMEC. La pròpia vicepresidenta del govern espanyol ha deixat clar que en aquestes converses ha intentat persuadir el Govern perquè les forces independentistes donin suport als pressupostos generals de l’Estat que l’executiu espanyol ja ha pactat amb Podem.  La vicepresidenta ha afirmat a RAC1 i que els pressupostos anirien “molt bé a Catalunya”, en la línia del discurs que han fet al Consell de Ministres la pròpia Celaá o la ministra d’Hisenda, María Jesús Montero, que ha assegurat que l’aprovació dels comptes aportaria a Catalunya, “més de 2.200 MEUR fonamentals perquè la sanitat l’educació i la dependència es pugui desenvolupar”, i per tant seria “lògic” que qualsevol grup polític posi els ciutadans al centre de la seva actuació hi donés suport.

Summary: El govern espanyol confirma els contactes de Calvo amb Artadi i Aragonès a la recerca de suport per als pressupostos